|  |
| --- |
| **Op. 2:8-11****“Moenie nie bang wees vir vervolging nie.”***Andries Burger, Pinetown Gemeente, 5 Junie 2022* |

*Sing:* *Lied 151:1,2;Ps. 48:1,4,5(T); Ps. 119:11,5(C); Lied 519:1-4; Lied 597:1,3,4; “Vrede”*

Ons is besig met die openbaring van Jesus Christus wat Hy vir Johannes laat sien het om aan die gelowiges deur die eeue te stuur.

Die eerste openbaring fokus op wat in die kerk gebeur tot met Jesus se wederkoms.

Dit begin met ŉ visioen wat Johannes sien en dan dikteer Jesus sewe briewe aan sewe werklike gemeentes wat nie net vir hulle bedoel is nie maar vir elke gemeente op alle plekke en in alle tye.

Die briewe gaan oor dinge wat werklik gebeur het in daardie gemeentes,

maar wat deur al die eeue steeds gebeur in gemeentes van alle tye en plekke.

Soms meer van die een as die ander, soms meer daarvan en soms minder,

 maar dit was destyds so en dit gebeur weer en weer...

Vandag fokus ons op Jesus se tweede brief, oor gebeure destyds in die gemeente van Smirna. Omdat die briewe voortvloei uit die visioen lees ons dit saam met die brief:

 **<< Lees Op. 1:10-20 / 2:8-11 >>**

Smirna was ŉ pragtige stad, glorieryk en skilderagtig...

Dit was op ŉ groot heuwel gebou met die heerlikste, varste lug bries sodat dit ook baie aangename klimaat gehad het – heerlik vars en koel selfs in die somer.

Dit het baie goed gegaan in Smirna, met besighede en industrie sodat die mense daar baie welvarend was en met Efese meegeding het oor wie dan die rykste stad sou wees.

Daarby was die Romeinse regering hulle baie goedgesind want Smirna se lojaliteit aan Rome was baie bekend. Smirna se mense was blykbaar van die eerstes om die Keiser as God te aanbid en hulle het selfs ŉ tempel die Keiser Tiberius opgerig.

Maar met die gemeente van Christene in Smirna het dit nie so goed gegaan nie...

Soveel armoede en swaarkry en lyding in so ŉ welvarende stad sou jy jou nie kon voorstel nie.

Jesus weet dit baie goed,

Hy is die een wat tussen die lampstaanders, tussen die gemeentes is en wat presies weet wat met hulle gebeur en wat hulle doen –

 netsoos met al die ander gemeentes – hier in Pinetown Gemeente ook.

Hy weet hulle omstandighede was haglik. Hulle was arm en in verdrukking...

 Die twee dinge gaan baie keer hand-aan-hand.

In party gemeenskappe in Egipte gaan dit vandag ook so met baie Christene –

 omdat hulle in Christus glo kry hulle nie goeie werk nie,

 in hulle stryd om oorlewing kan hulle nie skoolgelde vir hulle kinders bekostig nie;

sonder kwalifikasies maak dit die kans om werk te kry nog verder onmoontlik.

Die gelowiges in Smirna in armoede al verder af gespiraal...

Dit was reeds asof hulle nie die merk van dier in hulle stad op hulle gehad het nie en dat hulle daarom nie behoorlik in die ekonomie kon deelneem nie...

Hulle was nie net arm nie maar in verdrukking – die Grieks gebruik ŉ baie sterk woord,

hulle was in ernstige moeilikheid wat hulle soos ŉ swaar las wou platdruk en uitwis.

Die rede vir hulle lyding was dat hulle in Christus geglo het en nie meer soos die heidene gelewe het nie maar hulle het gelewe soos wat dit pas by God se kinders.

 Gehoorsaam aan Hom en nie hulle eie sondige begeertes nie...

Hulle het beleef waarvan Jesus in Joh. 15:19 gepraat het*,*

*19As julle van die wêreld was, sou die wêreld sy eiendom liefhê. Maar omdat julle nie van die wêreld is nie, maar Ek julle uit die wêreld uitverkies het, daarom haat die wêreld julle.*

Jesus weet ook presies hoe hulle belaster word met allerhande liegstories en verdagmakery,

wat die haat teenoor hulle, die verdrukking en vervolging en lyding bly aanvuur.

En dit nogal deur mense wat beter moes gewees het,

Die Jode in Smirna was wel afstammelinge van Abraham, maar hulle was lankal nie meer sy geloofskinders, die volk van God nie

Paulus skryf mos in Rom. 9:7 dat nie almal wat van Abraham afgestam het, werklike kinders van Abraham is nie.

Want hulle glo en doen nie wat Abraham geglo en gedoen het nie.

Daardie kwaadstokers en lasteraars het aanspraak gemaak dat hulle die uitverkore volk was, maar hulle was nie,

hulle was kinders van die duiwel wat sy werk gedoen het.

Jesus bedoel nie dat hierdie ŉ geheime organisasie was wat soos ŉ “Illuminatie” die kerk van die Here wou vernietig nie.

ŉ Sinagoge is die samekoms of ŉ gemeente van Jode, maar hierdie klomp was geskaak deur die duiwel sodat hulle instrumente in sy hand was.

Soos Petrus se ywer destyds deur Satan geskaak was om Jesus se kruisiging teen te staan en Jesus nie vir Petrus aanspreek nie, maar die duiwel – *“Wyk agter my Satan”* het Hy mos gesê.

En Jesus waarsku dat dit nog erger gaan word... Kan jy jou dit indink?!

Jesus kyk verby die Jode en verby die mense van Smirna en

 Jesus openbaar dat dit die Satan is wat daaragter is.

God se vyand wat sy Seun nie kon oorwin nie en nou die gemeente van Smirna soveel leed aandoen as wat hy kan om hulle te bréék.

Of hulle dit besef en erken of nie, dit is Satan self wat die heidene en die skynheilige Jode as sy agente gebruik

om die gelowiges, die dissipels van Jesus – die Christene –

in tronke te gooi, (nie tronke met ŉ bed en TV en wegneemetes nie);

 hulle lyding sal tot die dood toe wees...

Waarom? Sodat hulle in beproewing sal kom...

Petrus praat ook van swaarkry as ŉ beproewing in 1 Pet. 1:6-7.

Petrus skryf daar eintlik oor gelowiges se onuitspreeklike vreugde en blydskap in Christus.

En dan sê hy, so tussen in, dat omdat ons so bly is oor ons verlossing,

daarom moet ons nie hartseer word as ons vir ŉ kort tydjie bedroef gemaak word deur beproewing en swaarkry nie –

want skryf Petrus, dit sal die egtheid van ons geloof toets en ŉ waarborg wees daarvan.

Dit is hoe mens maak om goud se suiwerheid te bewys.

 Jy smelt dit met vuur en as daar nie onsuiwerhede bo-op dryf nie –

 dan is dit ŉ bewys van die goud se suiwerheid.

Jesus openbaar dat die verdrukking en die vervolging en die lyding van die gelowiges in Smirna ŉ beproewing sal wees

wat die krag van geloof wat die Heilige Gees in hulle werk sal bewys.

Ons lees in Hand. 1:8 dat Jesus gesê het dat gelowiges krag sal ontvang wanneer die Heilige Gees oor hulle kom, en dat ons dan sy getuies sal wees...

Hulle volharding sal ŉ tentoonstelling wees dat hulle tot alles in staat is deur Christus wat hulle krag gee,

 soos Paulus se volharding hom geleer het in sy swaarkry en lyding (Fil. 4:13).

Jesus sê dat al ly hulle wel verdrukking en al is hulle brand arm –

Is hulle is eintlik ryk!

Natuurlik nie in aardse middele en invloed nie.

Hulle is geestelik ryk – hulle skatte is nie op die aarde nie, maar in die hemel.

En daardie rykdom wys in hulle volharding.

Die rykdom van hulle hemelse, Godgegewe skatte skitter in die volharding van die gelowiges in vervolging.

En daardie skatte kom deur Christus –

die gemeente se volharding verheerlik Hom en wat Hy gedoen het en

 waarin hulle deelgekry het deur geloof.

Vir Smirna het die verdrukking wel erger geword...

ŉ Voorbeeld daarvan is dat hulle predikant, sy naam was Polycarpus, op ŉ brandstapel verbrand is omdat hy geweier het om Christus te verloën.

 Sy antwoord toe hulle gedreig het om hom te verbrand was

*“Julle dreig my met vuur wat maar vir ŉ uur brand en na ŉ kort tydjie geblus word, maar julle weet nie van die vuur van die komende oordeel en die ewige straf wat bewaar word vir die goddelose. Wat wag julle, bring wat julle wil!”*

Vervolging en lyding vir geloof was nog altyd deel van die kerk.

Onder die Romeine is hulle op die wreedste maniere mishandel en selfs vir die vermaak van die skares deur wilde diere laat verskeur.

Met die Reformasie uit die verval van die Rooms Katolieke Kerk het die spreekwoord ontstaan dat die bloed van die martelare die saad van die kerk is.

 Want juis die getuienis van hulle geloofskrag het ander aangegryp –

én dit waarvoor hulle gesterf het, het die suiwer lig van God se Woord weer helder laat skyn.

Vandag is daar kerke wat steeds gruwelik vervolg word –

Lees maar die inligting wat gepubliseer word deur organisasies soos Geopende Deure, wat die vervolgde kerk oor die wêreld heen ondersteun.

Hoe is dit dat veral kerke in die weste met wie dit baie goed gaan met skatte op aarde, kan dink dat die verdrukking iets is wat nog moet kom? Sien ons dan nie die vervolging van ons broers en susters raak nie?

Vir baie was dit al daar vir eeue lank en erger as wat ons ooit kan dink,

vir nog meer is dit tans aan die gang.

 Ja en vir ander kom dit nog...

 Kyk maar na die voortekens van verdrukking in die Weste –

die nuus is al vol van hofsake teen mense wat opstaan vir die waarheid van die Woord van God...

Dit kom verseker – ons sal die openbaring daarvan nog duidelik sien verder in die boek, dit kom en dit sal toeneem...

Jesus sê in Joh. 16:33, *“ ... In die wêreld sal julle dit moeilik hê, maar hou moed: Ek het die wêreld klaar oorwin.”*

Jesus bemoedig sy dissipels – ook in sy brief aan Smirna.

Hy sê dat die gemeente van Smirna, en so ook elke ander gemeente – ook ons – nie bang moet wees vir vervolging en lyding nie...

In sy brief gee Hy vier redes waarom hulle, en ons, nie bang moet wees daarvoor nie.

Die eerste is dat die verdrukking sal nie lank wees nie, dit sal net 10 dae aanhou.

Dit beteken nie 10 dae van 24 uur elk nie, dit is simbolies taal:

10 is ŉ volle getal (omtrent netsoos soos 7 ook)

 10 plae in Egipte was al die plae, 10 gebooie in Exodus 20 is die hele wet –

Jesus openbaar dat die volle tyd van vervolging en lyding in korte dae gemeet sal word, en nie in lange jare en eeue nie.

 ŉ Bepaalde tyd van die volle lyding wat in kort tydseenhede gemeet word.

Die belangrikste redes is egter opgesluit in wie dit is wat sê dat ons moet bang hoef te wees nie...

 Kyk hoe het Hy Homself in die begin van die brief voorgestel,

 *“So sê die Eerste en die Laaste, wat dood was en weer lewendig geword het.”*

Hy was daar en in beheer nog voordat daar enige swaarkry en lyding was,

nog voordat die duiwel, wat agter die vervolging is, daar was.

En Hy sal steeds in beheer daar wees nadat al die lyding en vervolging en die duiwel self ook nie meer daar is nie.

Niks kan stand hou voor Hom nie –

wanneer Hy ŉ streep trek en sê dis genoeg, dan is dit genoeg!

 wanneer Hy sê die tyd van lyding en vervolging is verby, dan is dit verby!

 Moenie bang wees vir vervolging nie,

 want jou Here en Verlosser is die Eerste en die Laaste!

Dit is ŉ tweede rede waarom ons nie vir verdrukking en geloofsvervolging moet bang wees nie.

 Die derde rede is in die getuienis van wat met Hom gebeur het...

Jesus Christus het die ergste van alle vervolging en lyding op Homself laat afkom

toe Hy Homself as die Lam laat offer het

om almal wat in Hom glo se ewige sondestraf vrywillig op Homself te neem.

Jesus sê in Joh. 15:18 dat “Nog voordat die wêreld die gelowiges gehaat het, het die wêreld Hom gehad.”

Hulle het Hom só gehaat dat hulle Hom gespot het, gegesel het, gemartel het en aan ŉ kruishout vermoor het...

Maar dit was helaas nie die einde nie.

Want Hy staan tussen die sewe staan lampestaanders –

 Hy was dood deur sy lyding ... maar Hy het weer lewendig geword!

Hy weet waarvan Hy praat –

Hy het oorwin sodat ons nie meer bang hoef te wees vir vervolging en lyding en selfs die dood nie.

Dit is soos Hy in Mat. 10:28 gesê het, *28**Moenie bang wees vir dié wat die liggaam doodmaak, maar die siel nie kan doodmaak nie. Nee, vrees Hom eerder wat sowel die liggaam as die siel in die hel kan laat vergaan.*

En dit bring ons by die vierde rede waarom ons nie vir vervolging bang moet wees nie.

Want die lyding en selfs die dood van ons liggame is nie ook nie ons einde nie – dit bring finale en volkome verlossing!

Jesus se belofte dat elkeen wat die oorwinning behaal,

elkeen wat nie swik en wegskram nie maar wat standvastig staan selfs al sou dit jou lewe kos –

elkeen wat die oorwinning behaal sal nie deur die tweede dood getref word nie.

Ja, die ewige lewe in die Paradys saam in die heerlikheid van Christus wag op elkeen wat vas staan en Hom bly verheerlik selfs in die ergste vervolging..

Jesus Openbaar dat die kerk vervolg word en nog erger vervolg sal word soos sy wederkoms nader kom. Maar ons moet nie bang wees en op hol gaan daaroor nie.

Ons kerke in die weste verstaan lyding en vervolging vir Christus verkeerd,

ons is bang vir swaarkry en verdrukking en ons jaag mekaar op hol asof ons dit met teenstand en opstand moet voorkom.

Dit is nie wat die Bybel leer nie...

Gaan lees maar

wat Petrus skryf in 1 Petrus 4:13, dat ons liewer bly moet wees as ons deel in die lyding van Christus want dan sal ons oorloop van vreugde by sy wederkoms in heerlikheid;

of Rom. 8:17-18 waar Paulus leer dat ons deel sal hê aan Christus se heerlikheid wanneer ons deel gehad het aan sy lyding;

of Jesus se woorde in Mat. 5:10-12, *10Geseënd is dié wat vervolg word omdat hulle doen wat reg is, want aan hulle behoort die koninkryk van die hemel. 11Geseënd is julle wanneer mense julle ter wille van My beledig en vervolg en valslik al wat sleg is van julle sê. 12Wees bly en verheug, want julle loon is groot in die hemel.”*

Hoe berei jy jou voor vir vervolging wat dalk sou kom?

 Deur elke geleentheid aan te gryp om ryk te word in Jesus Christus.

 Mag dit so wees dat ook Pinetown Gemeente so ryk in Christus sal wees

 dat ons ook getrou sal bly, selfs tot die dood toe

 want dan sal ons die lewe in ewige heerlikheid by God as kroon ontvang.

Amen